Câteva concluzii, după alegerile parlamentare din 2016.

1. Alegerile acestea au fost- în aceeași măsură- câștigate de PSD și pierdute de Klaus Iohannis.

2. Președintele pentru care au stat la cozi milioane de români din țară și de afară care au răsturnat scorul în favoarea lui, la o prezență finală de 64% în 2014, i-a determinat, după doi ani de mandat pe aceștia din urmă să stea acasă.

3. După o urcare spectaculoasă, președintele Klaus Iohannis se dovedește groparul entuziasmului schimbării:

- pe fondul unei cote de popularitate istorice, chiar și când cei mai mari admiratori îl implorau să iasă public, a tăcut și a observat cu îngrijorare;

- PNL a dat mâna cu PSD pentru un pachet legislativ pentru alegeri care nu numai că a pus bariere aberante noilor formațiuni politice care doreau să acceadă în Parlament, dar a dovedit că în unele cazuri le-a dăunat;

- În diaspora, românii care au stat la coadă au constatat că au primit o lege extrem de încâlcită, în care e greu să votezi și prin corespondență, imposibil electronic, iar numărul de parlamentari care vor reprezenta aceste comunități este disproporționat de mic.

4. Marele semnal de la Sibiu: de ce a fost prezența la urne atât de scăzută în județul care până acum ceva vreme îl venera pe primarul de origine sas? Rămâne de văzut dacă președintele Klaus Iohannis va prinde al doilea mandat. Scorul categoric al PSD îl va trimite înapoi în banca de jucător pasiv.

5. Remarcați scăderea consistentă a prezenței în rural în comparație cu prezența în urban. Ce spune această inversare- putem să vorbim despre o reconfigurare a bazinului electoral PSD?

6. PRU nu a intrat în Parlament, după cifrele EXIT-POLL.

7. Catastrofa acestor alegeri poartă un nume- Alina Gorghiu. Campania a fost jenantă, iar comportamentul ei a fost sinucigaș. Va prelua Dacian Cioloș PNL, așa cum a lăsat să se înțeleagă?

8. Am avut o zi de alegeri fără incidente, în care PSD și-a câștigat corect procentele, fără suspiciuni legate de voturi multiple, autocare sau forțări la liste electorale. Prezența PSD și pretenția de a face guvern este perfect legitimă.

9. Cu sau fără consilieri în campanie, Liviu Dragnea a avut cel mai inteligent joc- proiecte, cifre, prezență calmă în studio, mesaje dure transmise prin alte canale de distribuție. Cât mai puțină aroganță, strategie de comunicare spre toate categoriile de votanți.

10. Odată pericolele depășite- e interesant ce va face Liviu Dragnea cu Victor Ponta, care a jucat la șantaj și la două capete toată pre-campania și campania electorală. La un PRU care nu intră în Legislativ, cariera lui Victor Ponta în politică stă la mâna lui Liviu Dragnea.

11. Clasa politică și societatea civilă trebuie să dea dovadă de maturitate. Trebuie să ducă România la next level. Țara are nevoie de spitale, școli, autostrăzi, stabilitate inteligentă, justiție.

12. Au fost alegeri, au fost corecte, exercițiul s-a terminat. Românii au ales, democrația s-a consolidat. În orice joc democratic, minoritatea se supune votului majorității.

13. Cuvântul coabitare reintră în vocabularul analiștilor politici.